KIRJALLINEN KYSYMYS E-3373/02 esittäjä(t): Jonas Sjöstedt (GUE/NGL) komissiolle. Videoharrastajien oikeus videomateriaalin editoimiseen.



Virallinen lehti nro 011 E , 15/01/2004 s. 0050 - 0051



KIRJALLINEN KYSYMYS E-3373/02 esittäjä(t): Jonas Sjöstedt (GUE/NGL) komissiolle (27. marraskuuta 2002) Aihe: Videoharrastajien oikeus videomateriaalin editoimiseen Lokakuusta 2002 alkaen Saksan tullin on määrä (tiettävästi Euroopan komission suostumuksella) alkaa aktiivisesti rajoittaa videoharrastajien oikeutta editoida videomateriaalia. Valmistajat joutuvat ohjelmoimaan uudelleen, tavallaan amputoimaan käytännöllisesti katsoen kaikki Euroopan unionin jäsenvaltioihin tuotavat videokamerat. Kameralle, jota ei ole tällä tavoin amputoitu, asetetaan Euroopan unioniin tuotaessa noin 10 prosentin rangaistustulli. Näin Euroopan unionin kansalaisia estetään editoimasta videoitaan tietokoneessa. Euroopan unionin jäsenvaltioihin on viiden vuoden aikana syntynyt kokonainen teollisuudenhaara, joka palauttaa videokameroita sensuurittomaan kuntoon. Tämän teollisuudenhaaran Euroopn komissio tiettävästi pyrkii nyt tukahduttamaan. Onko kohtuullista, että amputoimattomilla kameroilla on melkein 10 prosenttia korkeampi tullitariffi kuin amputoiduilla? Onko olemassa suunnitelmia tullitariffin muuttamiseksi? Frits Bolkesteinin komission puolesta antama vastaus (9. tammikuuta 2003) Yhteisön yhteisessä tullitariffissa(1) on videokameroille (muut kuin yksittäisiä kuvia ottavat videokamerat ja digitaalikamerat) kaksi alanimikettä: toinen alanimikkeistä (CN-koodi 8525 40 91, tulli 4,9 prosenttia) koskee kameroita, joilla voidaan tallentaa ainoastaan televisiokameralla otettua kuvaa ja ääntä, ja toinen (CN-koodi 8525 40 99, tulli 14 prosenttia) koskee muita kameroita. Videokameroiden käyttäjät ovat kiinnittäneet komission huomion siihen, että markkinoilla on sekä muuntelemattomia että muunneltuja videokameroita, ja ovat kehottaneet komissiota puuttumaan nykyiseen tilanteeseen. On syytä todeta, että tuonnin yhteydessä videokamerat luokitellaan niiden toimintavalmiuksien mukaan arvioimalla tuotteen fyysisiä piirteitä. Muunnelluissa videokameroissa on tarvittavat osat, jotta ne voivat tallentaa tai toistaa muita ääniä ja kuvia kuin televisiokameran itsensä ottamia. Näin ollen ne luokitellaan alanimikkeeseen 8525 40 99. Vuonna 2002 julkaistiin yhdistettyyn nimikkeistöön liittyvä selittävä huomautus(2) tilanteen selventämiseksi. Käytäntö on samanlainen koko unionin alueella. Sovellettavat tullit ovat tulosta tullitariffeja ja kauppaa koskevasta yleissopimuksesta (GATT) ja Maailman kauppajärjestön (WTO) Uruguayn kierroksen jälkeen neuvottelemasta informaatioteknologiatuotteiden kauppaa koskevasta sopimuksesta (ITA), ja ne heijastavat tasapainoa unionille annettujen myönnytysten ja sen muille tarjoaman markkinoillepääsyn välillä. Monet WTO:n jäsenet, yhteisö mukaan luettuna, ovat myös ITA:n sopimuspuolia. On syytä korostaa, että useimmat ITA:n sopimuspuolet vastustivat kulutuselektroniikkatuotteiden (kuten digitaalisten videokameroiden) sisällyttämistä sopimukseen. Näin ITA:ssa keskitytään tullien poistamiseen keskeisimmiltä tietoteknologiatuotteilta. Komission näkemys on kuitenkin, että nykyisten monenvälisten kauppaneuvottelujen (Dohan kierros) pitäisi olla kattavia ja koskea kaikkia teollisuustuotteita ilman poikkeuksia. Komissio on näissä neuvotteluissa ehdottanut tullien huomattavaa alentamista, myös näiden kysymyksessä mainittujen tuotteiden osalta. Lopputulos riippuu WTO:n jäsenten sopimista yksityiskohtaisista säännöistä myönnytysten tasapainottamiseksi tyydyttävällä tavalla. (1) Yhteisen tullitariffin mukaiset tullit vuonna 2002 on julkaistu EYVL L 279, 23.10.2001. (2) EYVL C 256, 23.10.2002.